KISKŐRÖS VÁROS POLGÁRMESTERE

ELŐTERJESZTÉS
(a Képviselő-testület 2026. szeptember 16-i ülésére)


TÁRGY: 	CSATLAKOZÁS A BURSA HUNGARICA FELSŐOKTATÁSI ÖNKORMÁNYZATI ÖSZTÖNDÍJRENDSZER 2027. ÉVI FORDULÓJÁHOZ 

A Bursa Hungarica Felsőoktatási Önkormányzati Ösztöndíjrendszer Magyarország Kormánya által, az esélyteremtés érdekében a hátrányos helyzetű, szociálisan rászoruló fiatalok számára a felsőoktatásban való részvétel támogatására alapított ösztöndíjrendszer.

A Bursa Hungarica Felsőoktatási Önkormányzati Ösztöndíj a felsőoktatásban részt vevő hallgatók juttatásairól és az általuk fizetendő egyes térítésekről szóló 51/2007. (III.26.) Kormányrendelet, 18. § (1) bekezdése szerint olyan pénzbeli szociális juttatás, amely a Bursa Hungarica Felsőoktatási Önkormányzati Ösztöndíjrendszer adott évi fordulójához csatlakozott települési és vármegyei önkormányzatok által a hallgatónak adományozott szociális ösztöndíjból (a továbbiakban: Önkormányzati ösztöndíjrész) és az önkormányzati ösztöndíj alapján a hallgató felsőoktatási intézményében e rendelet alapján megállapított szociális ösztöndíjból (a továbbiakban: intézményi ösztöndíjrész) áll. 
Az 51/2007. (III.26.) Kormányrendelet 18. § (5) bekezdése alapján az intézményi ösztöndíjrész havi egy főre jutó legnagyobb összegét a miniszter évente a minisztérium honlapján teszi közzé. Az intézményi ösztöndíjrész egy főre eső maximuma a 2026. évi fordulóban 5000,- Ft/fő/hó volt.
Az 51/2007. (III.26.) Kormányrendelet 18. § (6) bekezdése szerint az intézményi ösztöndíjrész havi összege az önkormányzati ösztöndíjrész összegével megegyező összeg, azonban nem haladhatja meg az (5) bekezdés alapján meghatározott összeghatárt. 

Idén ismét lehetőség van a Bursa Hungarica Felsőoktatási Önkormányzati Ösztöndíjrendszerhez való csatlakozásra. 

A Bursa Hungarica Ösztöndíjrendszer jogszabályi hátteréül a felsőoktatásban részt vevő hallgatók juttatásairól és az általuk fizetendő egyes térítésekről szóló 51/2007. (III.26.) Kormányrendelet, valamint a nemzeti felsőoktatásról szóló 2011. évi CCIV. törvény ( a továbbiakban: Nftv.) szolgál.

A települési önkormányzatok számára a Bursa Hungarica Ösztöndíjrendszerben való részvétel önkéntes, csatlakozni az Ösztöndíjrendszerhez az 51/2007. (III.26.) Kormányrendelet 18.§ (4) bekezdése szerint évente lehet. A csatlakozás a határozat-tervezet 1. számú mellékletét képező „A Bursa Hungarica Felsőoktatási Önkormányzati Ösztöndíjrendszer 2027. évi fordulójának eljárásrendje - Általános Szerződés Feltételek a csatlakozó önkormányzatok számára” című dokumentumban közzétett eljárásrendnek megfelelően történik.

Az Általános Szerződés Feltételek szerint a helyi önkormányzat feladata a pályázat kiírása, a pályázatok EPER-Bursa rendszerben történő érkeztetése, ellenőrzése és elbírálása. 
A csatlakozási nyilatkozatot 2026. szeptember 30. napjáig kell eljuttatni a Nemzeti Kulturális Támogatáskezelő részére.  

A csatlakozási nyilatkozatot az önkormányzat a pályázatok kiírását követően nem vonhatja vissza.

2026. október 5. napjáig kell kiírni az „A” és a „B” típusú pályázatokat.
Az „A” típusú pályázatra azok az önkormányzat területén lakóhellyel rendelkező hátrányos szociális helyzetű hallgatók jelentkezhetnek, az Nftv. 1. mellékletében szereplő felsőoktatási intézményben (felsőoktatási hallgatói jogviszony keretében) teljes idejű (nappali munkarend) alapfokozatot és szakképzettséget eredményező alapképzésben, mesterfokozatot és szakképzettséget eredményező mesterképzésben, osztatlan képzésben vagy felsőoktatási szakképzésben folytatják tanulmányaikat.
A „B” típusú pályázatra azok az önkormányzat területén lakóhellyel rendelkező hátrányos szociális helyzetű, a 2026/2027. tanévben utolsó éves, érettségi előtt álló középiskolás, illetve felsőfokú végzettséggel nem rendelkező, felsőoktatási intézménybe felvételt még nem nyert, érettségizett pályázók jelentkezhetnek, akik a 2027/2028. tanévtől kezdődően az Nftv. 1. mellékletében szereplő felsőoktatási intézményben teljes idejű (nappali munkarend) alapképzésben, osztatlan képzésben vagy felsőoktatási alapképzésben kívánnak részt venni. 

A pályázatok EPER-Bursa rendszerben történő rögzítésének és az önkormányzathoz történő benyújtásának határideje: 2026. november 5. 

Javaslom, hogy az ösztöndíjra az önkormányzat a 2027. évi költségvetésében 1.200.000,-Ft előirányzatot biztosítson.

[bookmark: _Hlk50365621]A 84/2020. sz. Képviselő testületi határozattal elfogadott, a Bursa Hungarica Önkormányzati Ösztöndíjpályázat elbírálásáról szóló szabályzat szerint a Bursa Hungarica ösztöndíj megítéléséről, mértékéről és megvonásáról a Kulturális, Turisztikai és Sport Bizottság és a Társadalompolitikai Bizottság együttes ülésen dönt.

A hátrányos szociális helyzetű felsőoktatási hallgatók, illetve felsőoktatási intézménybe jelentkező érettségizett fiatalok támogatása fontos feladat, ezért javaslom a Képviselő-testületnek, hogy a határozat-tervezetben foglaltaknak megfelelően döntsön.

Kiskőrös, 2026. szeptember 4.
                                                                            
                                                                                                 			Domonyi László sk.
                                                                                                     			     polgármester

HATÁROZAT-TERVEZET


A Képviselő-testület 
1. egyetért azzal, hogy az Önkormányzat csatlakozzon a hátrányos helyzetű, szociálisan rászoruló fiatalok számára a felsőoktatásban való részvétel támogatására alapított Bursa Hungarica Felsőoktatási Önkormányzati Ösztöndíjrendszer 2027. évi fordulójához, elfogadja a határozat 1. számú melléklete szerinti Általános Szerződés Feltételeket és felhatalmazza a polgármestert a csatlakozási nyilatkozat aláírására.

Felelős: 	polgármester
Határidő: 	2026. szeptember 30.

2. a határozat 2. és 3. számú melléklete szerinti pályázatot írja ki.

Felelős: 	polgármester
Határidő: 	2026. október 5.

3. a Bursa Hungarica Felsőoktatási Önkormányzati Ösztöndíjrendszer 2027. évi fordulójában felhasználható előirányzatot 1.200.000,- Ft, azaz egymilliókettőszázezer forint összegben határozza meg és kötelezettséget vállal arra, hogy ezt az összeget a város 2027. évi költségvetésében biztosítja.

Felelős: 	polgármester
Határidő: 	értelemszerűen
